10 เดือน บสย.อนุมัติค้ำประกันช่วย SMEs แล้วกว่า 1.2 แสนล้านบาท สร้างผลประโยชน์ทางเศรษฐกิจกว่า 5 แสนล้านบาท
นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า บสย. ดำเนินการสอดรับนโยบายรัฐบาล ปีแห่งการแก้หนี้ “แก้หนี้ยั่งยืน” ผ่านมาตรการปรับปรุงโครงสร้างหนี้“บสย. พร้อมช่วย” ผ่อนน้อย เบาแรง หรือมาตรการ 3 สี ม่วง เหลือง เขียว ช่วยแก้หนี้และปรับปรุงโครงสร้างหนี้ มีลูกหนี้ บสย. ลงทะเบียน จำนวน 9,809 ราย ได้รับการประนอมหนี้ 4,785 ราย มูลค่าหนี้ราว 2,058 ล้านบาท โดยคาดว่า ณ สิ้นปี 2565 จะช่วยลูกหนี้ได้กว่า 7,000 รายทั้งนี้ในช่วง 10 เดือน ระหว่าง 1 มกราคม – 31 ตุลาคม 2565 บสย. ให้ความช่วยเหลือ SMEs เข้าถึงสินเชื่อ อนุมัติค้ำประกันจำนวน 128,581 ล้านบาท ได้สินเชื่อจำนวน 78,510 ราย อนุมัติหนังสือค้ำประกัน (LG) 82,461 ฉบับ ก่อให้เกิดสินเชื่อในระบบ 140,958 ล้านบาท รักษาการจ้างงาน 893,073 ตำแหน่ง และสร้างผลประโยชน์ทางเศรษฐกิจ 531,039 ล้านบาท ทั้งนี้กลุ่มธุรกิจที่ บสย. ค้ำประกันสูงสุด 3 ลำดับแรก ได้แก่ภาคบริการ(ท่องเที่ยว) ร้อยละ 28 ภาคเกษตรกรรมร้อยละ 11 และภาคการผลิตสินค้าการค้า ร้อยละ 11 โดยคาดว่าผลดำเนินงาน ณ สิ้นปี 2565 จะมียอดอนุมัติค้ำประกันสินเชื่อรวมกว่า 140,000 ล้านบาทนอกจากนี้ นายสิทธิกร ยังกล่าวอีกว่า บสย.ยังมีภารกิจอีกด้านสำคัญคือ การเป็นที่ปรึกษาทางการเงิน ซึ่งเป็นบริการให้คำปรึกษาฟรี โดยศูนย์ที่ปรึกษาทางการเงิน SMEs (บสย. F.A. Center) เพื่อพัฒนาศักยภาพและยกระดับขีดความสามารถของผู้ประกอบการ SMEs ทุกกลุ่ม มีผู้ลงทะเบียนขอรับคำปรึกษา ขอสินเชื่อสูงสุด 1,454 รายปรึกษาปรับโครงสร้างหนี้ มากกว่า 515 ราย และพัฒนาธุรกิจ 337 ราย รวมสินเชื่อที่ต้องการกว่า 12,000 ล้านบาท